ไฟแนนซ์ทูเดย์
โดย...ภูคา
23 ต.ค. 2558

โดย...ภูคา
...สมคิด จาตุศรีพิทักษ์ รองนายกฯ แย้มว่าถ้ารัฐหารายได้เพิ่มได้ ก็มีโอกาสที่จะลดภาษีให้บุคคลธรรมดา จึงขอให้ประชาชนมนุษย์เงินเดือนอย่าเพิ่งน้อยใจ ที่ลดแต่ภาษีให้นิติบุคคลเหลือ 20% เป็นการถาวร
...ซอฟต์โลน 1 แสนล้านบาท ที่ให้ธนาคารออมสินเป็นผู้ปล่อยกู้สถาบันการเงินในอัตราดอกเบี้ย 0.1% ต่อปี และธนาคารพาณิชย์และแบงก์รัฐที่เข้าร่วมโครงการต้องให้สินเชื่อแก่ผู้ประกอบการ อัตรา 4% ต่อปี ระยะเวลาให้สินเชื่อ 7 ปี ได้ข่าวว่าในชั้นของรายละเอียดระหว่างสถาบันการเงินยังคุยไม่จบ ทั้งกรณีเกิดปล่อยกู้ไปแล้วเป็นเอ็นพีแอล จะแจ้งปรับดอกเบี้ยลูกค้าเป็นดอกเบี้ยปกติ แล้วต้องส่งเงินที่กู้มาคืนออมสินหรือไม่ เกณฑ์การค้ำประกันสินเชื่อของ บสย.ที่สาขาบางแห่งยังไม่ได้รับการชี้แจงจากสำนักงานใหญ่ จึงทำให้ช่วงแรกยอดปล่อยกู้ยังดูอืดๆ อยู่
...ทั้งเงินซอฟต์โลน 1 แสนล้านบาท, เงินกองทุนหมู่บ้านจาก 2 ธนาคาร คือ ออมสินและ ธ.ก.ส. อีกแห่งละ 3 หมื่นล้านบาท รวมเป็น 6 หมื่นล้านบาท ที่คาดว่าจะแข่งกันปล่อยกู้จนหมดในเดือน ต.ค.-พ.ย.นี้ และเงินจาก ธอส.ที่ปล่อยกู้ซื้อบ้านอีกไม่ต่ำกว่า 1 หมื่นล้านบาท ซึ่งเงินจากแบงก์รัฐทั้งหมดจะไหลเข้าสู่ระบบไม่น้อยกว่า 1.7 แสนล้านบาท หมดภายในสิ้นปีนี้ ส่วนปีหน้าก็ตัวใครตัวมันหากจะใช้แบงก์รัฐกันมากๆ
คาดว่างานนี้ต้องให้ทางแบงก์ชาติในฐานะผู้กำกับดูแลอย่างเป็นทางการช่วยสกรีนโครงการก่อน เพราะสถานะแบงก์รัฐที่ถูกสั่งให้ช่วยลูกหนี้ฐานราก คนมีรายได้น้อย ก็ต้องแบกรับเรื่องเอ็นพีแอลทั้งหนี้ชาวนา หนี้ครู ที่แก้ด้วยการปรับโครงสร้างอย่างเดียวก็ไม่จบ และหนี้นี้จะผูกพันไปอีกนาน
...ลักษณ์ วจนานวัช เอ็มดี ธ.ก.ส. ระบุว่า หนี้เสียของ ธ.ก.ส. ที่เพิ่มขึ้นจนมียอดคงค้างเฉียด 6 หมื่นล้านบาทนี้ มาจากราคาสินค้าเกษตรตกต่ำจริงๆ ไม่เกี่ยวข้องกับการสนองนโยบายรัฐบาลมากนัก ปีนี้รัฐบาลยังไม่ได้สั่งให้ ธ.ก.ส.ทำอะไรแปลกประหลาด